बर्ना बॉय ने अपने नए गाने 'बिग-7' में कहा RIP सिद्धू; वीडियो में भी लिखा- लेजेंड नेवर डाई
Burna Boy Pays Tribute to Sidhu Moosewala in New Song पंजाबी सिंगर सिद्धू मूसेवाला को जहां उनके फॉलोअर्स भूल नहीं पाए हैं, वहीं इंटरनेशनल सिंगर्स भी उनका साथ छूटने के एक साल बीत जाने के बाद भी उन्हें दिल से नहीं निकाल पा रहे।
पंजाबी सिंगर सिद्धू मूसेवाला को जहां उनके फॉलोअर्स भूल नहीं पाए हैं, वहीं इंटरनेशनल सिंगर्स भी उनका साथ छूटने के एक साल बीत जाने के बाद भी उन्हें दिल से नहीं निकाल पा रहे। नाइजीरियन रैपर बर्ना बॉय ने एक बार फिर मूसेवाला को श्रद्धांजलि दी है। इस बार बर्ना बॉय ने यह श्रद्धांजलि किसी स्टेज पर नहीं दी, उन्होंने अपने नए गीत में सिद्धू को रेस्ट इन पीस (RIP) कहा है।
दरअसल, बर्ना बॉय का नया गीत (बिग-7) रिलीज हो गया है। इस गीत में बर्ना बॉय गाते हुए दूसरे पैरा में बोलते हैं- ऑल राइट, RIP टू सिद्धू। इसके साथ ही गीत में सिद्धू का वॉल पर बना चित्र भी सामने आता है, जिस पर द लेजेंड नेवर डाई भी लिखा हुआ है।
स्टेज पर भावुक हुए थे बर्ना बॉय
यह पहली बार नहीं है, जब बर्ना बॉय ने मूसेवाला को श्रद्धांजलि दी है। सिद्धू की हत्या के बाद स्टेज शो के दौरान बर्ना बॉय भावुक हो गए थे। RIP सिद्धू बोलते-बोलते वह रो पड़े थे और उन्होंने मूसेवाला स्टाइल में ही अपनी जांघ पर थाप लगा हाथ हवा में खड़ा किया था।
पिता से इंग्लैंड में मिले थे बर्ना बॉय
बलकौर सिंह का अपने बेटे मूसेवाला की हत्या के बाद पहला टूर इंगलैंड का लगा था, जहां वह बर्ना बॉय से मिले थे। बर्ना बॉय बलकौर सिंह से मिलने के बाद इतने भावुक हो गए थे कि पूरे ट्रिप में उन्हीं के साथ समय बिताया था। इसके बाद सिद्धू मसेवाला गीत 'मेरा ना' रिलीज हुआ था, जिसमें सिद्धू मूसेवाला के साथ बर्ना बॉय की कॉलैबोरेशन थी।
रैपर डॉन और रैपर वेन पहुंचे थे पंजाब
सिद्धू मूसेवाला को याद करने वाले इंटरनेशनल रैपर्स में बर्ना बॉय ही अकेले नहीं हैं। इंटरनेशनल रैपर स्टेफलॉन डॉन और टियोन वेन तो सिद्धू मूसेवाला को श्रद्धांजलि देने के लिए उनके गांव पहुंचे थे। पिता बलकौर सिंह और मां चरण कौर के साथ गांव मूसा में मूसेवाला की हवेली में रहे थे।
वहीं, इस लिस्ट में पाकिस्तानी सिंगर राहत फतेह अली खान का भी नाम आता है। उन्होंने अपने US टूर के दौरान सिद्धू मूसेवाला की पहली बरसी पर उनकाे एक गीत डेडिकेट किया था। उन्होंने कव्वाली पेश करने से पहले मूसेवाला को याद किया और कहा कि वह यह कव्वाली उनकी डेथ एनिवर्सरी को समर्पित कर रहे हैं। इसके बाद उन्होंने अपनी कव्वाली मूसेवालेया तैनू अखियां उड़ीक दियां.... को मंच पर सुनाया था।